府庭双石榴赋（以平生少年日为韵）
吕令问 (Tang)
公府洞溪。偫木罗生。历众芳而选妙。得双榴之美名。擢质森耸。垂阴凄清。埽危阶之数级。荫閒庭之四平。夹砌骈罗。则东西表宾主之位。与时消息。则寒暑任荣枯之情。故其异影同庇。芬芳对出。夏景焯而开花。秋气结而成实。剖之则珠彩辉掌。捧之则金光照日。其生也。虽杂居幽径之兰。其用也。亦閒若雕盘之栗。若乃当公务之总。偶讼庭之要。爰趋爰揖。或长或少。皆指而称曰。彼石榴之所生。何托根之至妙。俯环廓之回合。拂危檐之窈窱。类甘棠之勿剪。人纵去而犹思。若李树之无言。蹊自成而不召。是以固其根干。美其华耀。乍开轩而翠彩重合。甫褰帷而红荣四照也。或曰。物恶近以招累。事贵远而克全。空遁幽以独美。抱甘香而自捐。岂比夫善生者托仁以远害。能寿者辅道以延年。是以蒙君子之惠渥。故终保夫自然。